Outeniekwa-pas steeds gesluit, brand woed voortFoto: Verskaf. Die Outeniekwa-pas naby George in die Suid-Kaap is sedert Sondagaand vir verkeer gesluit weens brande in die gebied wat buite beheer begin woed het. James-Brent Styan, woordvoerder vir Anton Bredell, minister van plaaslike regering, het gesê brandbestrydingsaktiwiteite het deurnag plaasgevind en duur vanoggend voort. “Ons verwag ook nog hulpbronne wat in die omgewing ontplooi sal word, waaronder brandbestrydingspanne van die Vrystaat,” het Styan gesê. Hy het bygevoeg hulle hoop dat weerstoestande vandag van so ŉ aard sal wees dat lugondersteuning moontlik sal wees aangesien dit nie Sondag moontlik was nie. “Dit het dit moeiliker gemaak vir die spanne op die grond.” Styan het egter Maandag vroegoggend aan Maroela Media gesê in dié stadium lyk die situasie “baie sleg”. “Daar is stormsterk winde wat waai, ons sal nou in die daglig presies kan sien waar die brandlyn is. Die wind is baie onvoorspelbaar.” Volgens Styan is daar sowat 300 brandbestryders wat mekaar aflos en sowat 200 op enige gegewe tydstip op die grond besig. “Vermy asseblief die omgewing sover moontlik, vir die volgende paar dae. Al die amptelike staproetes is ook gesluit, maar mense gee nie altyd gehoor daaraan nie. Ons sal die situasie monitor en mense word aangemoedig om die plaaslike media ook dop te hou,” het Styan gesê. Styan het ook die publiek bedank vir die donasies wat hulle tot op hede gemaak het en gesê as hulle nog iets wil bydra kan hulle dit by die brandweerstasie in George aflaai.